Ірына Іванаўна Бугрова

**Ірына Іванаўна Бугрова** (21 траўня 1954 — 6 снежня 2011, Мінск, Беларусь) — беларуская паліталагіня, сацыяльная псіхалагіня, спецыялістка ў дзейнасці няўрадавых арганізацый, публіцыстка.

## Біяграфія 
Ірына Іванаўна Бугрова нарадзілася ў Мінску ў 1954.  

У 1986 у Маскве абараніла дысертацыю на тэму «Мастацкая культура як фактар сацыялізацыі асобы ва ўмовах удасканалення сацыялізму». Кандыдатка філасофскіх навук (1986). Працавала дацэнткай кафедры паліталогіі і сацыялогіі Рэспубліканскага інстытута вышэйшай школы Беларускага дзяржаўнага ўніверсітэта.  

Дырэктарка праекта Міжнароднага інстытуту палітычных даследаванняў. З канца 1990-х да 2004 выкладала курс «Палітычная культура» ў Еўрапейскім гуманітарным універсітэце на франка-беларускім факультэце палітычных навук (Мінск). 

Разам з Сяргеем Панькоўскім, Святланай Навумавай і Аляксандрам Фядутам стаяла ля вытокаў інфармацыйна-аналітычнага сайта «Наша думка». Супрацоўнічала з грамадзянскай супольнасцю, была арганізатаркай шматлікіх семінараў і трэнінгаў, якія спрыялі станаўленню грамадзянскай супольнасці Беларусі.

Памерла 6 снежня 2011 года ад анкалагічнай хваробы. Пахавана на могілках у Калодзішчах (Мінскі раён). 

## Навуковая дзейнасць 
Цэнтральнай даследчай тэмай Бугровай было пытанне беларускай палітычнай культуры. Па-нямецку ў 1998 Бугрова выдала працу «Politische Kultur in Belarus: Eine Rekonstruktion der Entwicklung vom Großfürstentum Litauen zum Lukaschenko-Regime» («Палітычная культура Беларусі: ад Вялікага княства Літоўскага да рэжыму Лукашэнкі»). Ірына Бугрова адной з першых у беларускай палітычнай навуцы звярнула ўвагу на інстытуцыйныя традыцыі, а таксама каштоўнасці і кодэксы паводзін беларусаў, якія перадаюцца пакаленнямі і часта маюць цэнтральнае значэнне для працэсаў палітычнай трансфармацыі. 

Акрамя пытання палітычнай культуры даследніцу цікавіла спецыфіка дзейнасці мясцовай грамадзянскай супольнасці ва ўмовах недэмакратыі. Гэтай тэме Бугрова прысвяціла шматлікія артыкулы і трэнінгі. 

З'яўляецца суаўтарам кнігі "Дзяржава і грамадзянская супольнасць" (2000), а таксама шэрагу вучэбных паліталагічных дапаможнікаў. 

## Бібліяграфія 
* Irina Bugrova and Svetlana Naumova: Parliamentary elections and foreign policy orientations of Belarus, Vector – Belarusian Journal of International Politics, 1/1, 1996, pp. 2–7.
* Irina Bugrova, The Identity of Belarus: an Experience of the "Understanding" Political Science, Vector – Belarusian Journal of International Politics, no. 3, 1997, pp. 2-10.
* Irina Bugrova, Politische Kultur in Belarus: Eine Rekonstruktion der Entwicklung vom Großfürstentum Litauen zum Lukaschenko-Regime, Untersuchungen des FKKS. Mannheim, 1998.
* Iryna Buhrova and Bettina Lange. “Einheit Über Vielfalt? Regionen Im Zentralstaat.” Osteuropa, vol. 54, no. 2, 2004, pp. 39–56.
* Публікацыі Ірыны Бугровай на сайце «Наша думка» за 2003 год.
* Бугрова И. Идентичность Беларуси: из опыта понимающей политологии // Белорусская перспектива. — 1997. — № 3. — С. 2–11.
* Бугрова Ирина. Молодое белорусское государство и общество: альянс или мезальянс? / И. Бугрова [ред.] Гельмут Курт // Национальная идентичность Беларуси: Материалы семинара. Минск, 2004. С. 9.

## Гл. таксама 
* Святлана Навумава
* Сяргей Панькоўскі
* Уладзімір Роўда
* Аляксандр Фядута

## Крыніцы 
Катэгорыя:Нарадзіліся ў 1954 годзе
Катэгорыя:Памерлі ў 2011 годзе
Катэгорыя:Памерлі ў Мінску
Катэгорыя:Палітолагі Беларусі